የዚህች ጽሁፍ መነሻ ታዲያ በፍጹም ግለሰቡን በመንቀፍ ወይም የዚህን ኣመለካከት ኣቀንቃኞች ስሜት ለማናናቅ ኣይደለም። ይልቁን በወንድማማችነት ስሜት በመሰረተ ሃሳቡ ላይ ማብራሪያ ለመስጠት ነበር።ሃስባችንን ፍፉ ለማድረግ ይሄን ማንነት(Identity) የሚባለውን ነገር በሁለት ከፍለን ለማየት እንሞክራለን። ኣንደኛው ማንነት ማህበረሰባዊ የሆነ ማንነታችን ሲሆን ሁለተኛው ፖለቲካዊ ቅርጽ ያለው ማንነት ነው። በንጹህ ሶሲዩሎጂ እይታ(perspective) ማንነት ሲነሳ ኣንድ ሰው እኔ ኦሮሞ ነኝ፣ እኔ ኣማራ ነኝ፣ እኔ ትግራይ ነኝ ወዘተ. ቢል ተፈጥሮኣዊ ነው። ይህን በማለቱ ሊኮራ እንጂ ሊያፍር፣ ሊሸማቀቅ ኣይገባውም። እንዴውም በዚህ መንግስት ክፍፍል መሰረት ኣናሳ ብሄርና ገዛፋ ብሄር የሚባል ነገር ኣለ። ከዚህ በፊት በጻፍኳት ኣንዲት ብጣቂ ኣርቲክል ላይ ለመግለጽ እንደሞከርኩት ባህላዊ ቡድን ኣናሳ ወይም ገዛፋ ኣይባልም። ቡድንን ቡድን የሚያሰኘው ቋንቋውና ባህሉ ታሪኩ በመሆኑና የማንም ባህል ከማንም ስለማይበልጥ፣ የማንም ቋንቋ ከማንም ስለማያንስና ስለማይበልጥ ቡድኖች ትልቅ ትንሽ ሊባሉ ኣይገባም። ሁሉም እኩል ናቸው። ስለሆነም ሰው በቡድኑ ቢገለጽ መልካም እንጂ ክፋት ስለሌለው ኮንሶ ነኝ፣ ሃመር ወዘተ. ማለት ሊያሳፍር ኣይገባም።
